SKRIFTLIG FORESPØRGSEL E-0709/00

af Hiltrud Breyer (Verts/ALE) til Kommissionen

(17. marts 2000)

Om: Oparbejdningsanlæggene i Sellafield og Cap de La Hague

Som part i OSPAR-konventionen arbejder Kommissionen for den målsætning, frem til år 2020 at bringe de målte værdier for radioaktivitet i de europæiske haves og Nordøstatlantens samlede biotop ned på det naturlige niveau. I en forespørgsel fra januar har vi flere gange gjort opmærksom på den voksende forurening af de europæiske have på grund af oparbejdningsanlæggene Sellafield og Cap de la Hague.

1. I OSPAR-konventionen er det fastlagt, at de målelige værdier for kunstige, menneskeskabte radionuklider i de europæiske haves og Nordøstatlantens samlede biotop i år 2020 skal være bragt ned på næsten nul. Mener Kommissionen efter de seneste års udvikling af målingerne, at den fortsatte drift af oparbejdningsanlæggene er forenelig med dette mål? Hvis ja, hvilket videnskabeligt grundlag (undersøgelser bedes anført) og hvilke beviser bygger denne vurdering på?

2. Hvorvidt har Kommissionen overvejet, om ikke den kontinuerlige lavdosisbestråling af mange på hinanden følgende generationer af indbyggere i de forurenede kystområder vil forårsage genetiske skader? Hvis den ikke ser nogen risiko i den forbindelse, hvilket videnskabeligt grundlag (undersøgelser bedes anført) bygger denne vurdering på?

3. Agter Kommissionen i samarbejde med OSPAR-komitéen nu at underkaste oparbejdningsanlæggene forstærket kontrol? Hvilke fremtidige skridt og foranstaltninger, herunder finansiering, planlægger Kommissionen for at nå de mål, der er fastsat af OSPAR-parterne?

Svar afgivet på Kommissionens vegne af Margot Wallström

(18. maj 2000)

1. Ved at underskrive Sintra-erklæringen af 23. juli 1998 under Oslo-Paris-konventionen (OSPAR) understregede signatarministrene og Kommissionen deres engagement i en række målsætninger for OSPAR, som er nedfældet i denne politiske erklæring. Hvad navnlig radioaktive stoffer angår, forpligtede de kontraherende parter, der mødtes i OSPAR-kommissionen, sig til at sørger for, at udledninger, emissioner og udslip af radioaktive stoffer inden år 2020 begrænses til niveauer, hvor de ekstra koncentrationer i havmiljøet, over historiske niveauer, som skyldes disse udledninger, emissioner og udslip, er tæt på nul. På daværende tidspunkt vedtog de kontraherende parter en målsætning og strategi for OSPAR-kommissionens fremtidige arbejde i forbindelse med radioaktive stoffer. Ansvaret for at bedømme effektiviteten af foranstaltningerne under denne strategi, og de fremskridt, der gøres, ligger hos OSPAR-kommissionen i form af en femårlig bedømmelse og om nødvendigt ændring af strategien.

2. Kommissionen har forpligtet sig til at bistå OSPAR-kommissionen med dets arbejde OSPAR-strategien for radioaktive stoffer omfatter en forpligtelse for OSPAR-kommissionen til at identificere radioaktive stoffer og menneskelige aktiviteter, som giver anledning til bekymring, hvad angår påvirkning fra udledninger, emissioner eller udslip af radioaktive stoffer, og til ved denne identificering at tage hensyn til resultater fra videnskabelige undersøgelser, der er relevante for radioaktive stoffer i havmiljøet. De foretagne bedømmelser, og de vedtagne programmer og foranstaltninger, for at nå OSPAR-kommissionens målsætning, omfatter blandt andet anvendelse af forsigtighedsprincippet. Det må derfor formodes, at der i arbejdet i OSPAR-kommissionen tages tilfredsstillende hensyn til det videnskabelige grundlag, som det ærede medlem nævner.

3. Kommissionen har forpligtet sig til at deltage i arbejdet i OSPAR på en række niveauer med hensyn til radioaktive stoffer og er ved at foretage en undersøgelse med henblik på opdatering af Marína-projektet om udsættelse for stråling i Fællesskabet fra radioaktivitet i nordeuropæiske have. Dette arbejde er nævnt i OSPAR-strategien for radioaktive stoffer, og Kommissionen har taget hensyn til OSPAR's synspunkter, hvad angår undersøgelsens område og art, for at bistå OSPAR-kommissionens arbejde. Som led i sin strategi for radioaktive stoffer ser OSPAR nærmere på oparbejdning. OSPAR-kommissionens strategi for radioaktive stoffer kræver, at OSPAR tager hensyn til resultatet af en undersøgelse foretaget af Kernenergiagenturet under OECD (Organisationen for Økonomisk Samarbejde og Udvikling) vedrørende en grundig gennemgang og bedømmelse af, hvilke valgmuligheder der er for forvaltningen af brugt brændsel i

form af oparbejdning eller anden behandling. OECD har inddraget Kommissionen i udarbejdelsen af denne rapport for OSPAR. Kommissionen vil fortsætte med at gennemføre et tilsynsprogram i medlemsstaterne under artikel 35 i Euratom-traktaten. Kommissionen har ikke nogen planer om at føre tilsyn med oparbejdningsanlæg i samarbejde med OSPAR-kommissionen, idet dette, selv om Kommissionen har ret til adgang under artikel 35 i Euratom-traktaten, ville ligge uden for OSPAR-kommissionens mandat.